Broj: 711-I-2416-M-448/22-02-21

Zagreb, 25. studeni 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Grga Peronje,** **vršitelja dužnosti direktora trgovačkog društva ODVODNJA usluge odvodnje i pročišćivanja otpadnih voda d.o.o.,** za davanjem mišljenja Povjerenstva,na 195. sjednici održanoj dana 25. studenog 2022.g. daje sljedeće:

**MIŠLJENJE**

**Temeljem članka 7. točke d) ZSSI/21-a,** **obvezniku Grgi Peronji, vršitelju dužnosti direktora trgovačkog društva** **Odvodnja usluge odvodnje u pročišćivanja otpadnih voda d.o.o., zabranjeno je uz plaću za obnašanje navedene javne dužnosti primiti godišnju nagradu koja se isplaćuje zaposlenicima, božićnicu, uskrsnicu i druge primitke koji se smatraju dodatnom naknadom u smislu navedene zakonske odredbe.**

Obrazloženje

Zahtjev za davanjem mišljenja Povjerenstva podnio je Grgo Peronja, vršitelj dužnosti direktora trgovačkog društva Odvodnja usluge odvodnje u pročišćivanja otpadnih voda d.o.o. U Povjerenstvu zahtjev je zaprimljen 21. studenog 2022. pod poslovnim brojem 711-U-8927-M-448/22-01-5, povodom kojeg se vodi predmet broj M-448/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i predsjednici i članovi uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici ZSSI/21-a, slijedom čega je i direktor trgovačkog društva Odvodnja usluge odvodnje u pročišćivanja otpadnih voda d.o.o. obveznik navedenog Zakona.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu za mišljenjem obveznik navodi da je dana 10. listopada 2022. od strane Skupštine trgovačkog društva Odvodnja usluge odvodnje u pročišćivanja otpadnih voda d.o.o. imenovan za vršitelja dužnosti direktora navedenog društva. Obveznik traži mišljenje Povjerenstva ima li pravo na dodatne naknade, kao što su godišnja nagrada zaposlenicima, božićnica, uskrsnica i druge naknade se isplaćuju radnicima u društvu ili je i nadalje u statusu obveznika kao vršitelj dužnosti direktora, slijedom čega nema pravo na navedene naknade.

Uvidom u sudski registar Trgovačkog suda u Zadru, utvrđeno je da je pod brojem MBS: 060009410, OIB: 67946095697 upisano trgovačko društvo Odvodnja usluge odvodnje i pročišćavanja otpadnih voda d.o.o., kojem čiji je osnivač/član društva Grada Zadar, te da je kao osoba ovlaštena za zastupanje upisan Grgo Peronja, direktor (član uprave), koji zastupa društvo samostalno i pojedinačno od 09. listopada 2018.

Uvidom u Odluku o opozivu i imenovanju direktora društva od 05. listopada 2022., potpisanu od strane predsjednika skupštine Robertina Dujele, utvrđeno je da je obveznik Grgo Peronja opozvan s funkcije direktora trgovačkog društva Odvodnja usluge odvodnje u pročišćivanja otpadnih voda d.o.o. s danom 09. listopada 2022. radi isteka mandata, te da je imenovan vršiteljem dužnosti direktora istog trgovačkog društva od 10. listopada 2022.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21 propisano je da je obveznicima zabranjeno primiti dodatnu naknadu za poslove obnašanja javnih dužnosti.

Iako se dužnost vršitelja dužnosti obnaša u kraćem razdoblju, Povjerenstvo tumači da navedeni imaju sva prava i ovlasti kao članovi uprava trgovačkih društava u pogledu vođenja poslova i zastupanja društva, te da se isti upisuju u nadležan sudski registar, stoga ih obvezuju zabrane i ograničenja propisana odredbama ZSSI/21-a na istovjetan način kao i članove uprava trgovačkih društava imenovane na mandat, tim više što je obveznik vršitelj dužnosti postao nakon što mu je istekao mandat na toj istoj funkciji.

Obveznik koji obnaša dužnost direktora (člana uprave) trgovačkog društva u većinskom vlasništvu jedinice lokalne samouprave, ne može uz plaću za obnašanje javne dužnosti, ostvarivati druge primitke koji ne predstavljaju naknadu stvarnih troškova obnašanja dužnosti, jer bi to predstavljalo povredu odredbe članka 7. točke d) ZSSI/21-a.

Stoga Grgo Peronja, vršitelj dužnosti direktora trgovačkog društva Odvodnja usluge odvodnje u pročišćivanja otpadnih voda d.o.o., ne može pored plaće koju prima za obnašanje navedene javne dužnosti, ostvarivati i druge naknade koji se isplaćuju uz plaću, kao što su godišnje nagrada zaposlenicima, božićnica, uskrsnica, dar za djecu, regres, bonus za ostvarene rezultate, jubilarne nagrade, koje nisu naknada putnih i drugih troškova za obnašanje javne dužnosti, jer bi se isto smatralo dodatnom naknadom u smislu članka 7 točke d) ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Podnositelju zahtjeva, elektroničkom dostavom
2. Objava na internetskoj stranici Povjerenstva
3. Pismohrana